เงินบาทปิดตลาด 32.34/35
ธนาคารกรุงศรีอยุธยา รายงาน เงินบาทปิดตลาด 32.34/35 แนวโน้มแข็งค่าต่อเนื่อง
17 มี.ค. 2553

ธนาคารกรุงศรีอยุธยา รายงาน เงินบาทปิดตลาด 32.34/35 แนวโน้มแข็งค่าต่อเนื่อง
นักบริหารเงินจากธนาคารกรุงศรีอยุธยา เปิดเผยว่า เงินบาทปิดตลาดเย็นนี้อยู่ที่ระดับ 32.34/35 บาท/ดอลลาร์ แข็งค่าต่อจากช่วงเช้านี้ที่เปิดตลาดอยู่ที่ระดับ 32.41/43 บาท/ดอลลาร์
เงินบาทยังคงมีแนวโน้มแข็งค่าอย่างต่อเนื่อง ซึ่งนอกจากจะเป็นการแข็งค่าตามสกุลเงินอื่นในภูมิภาคแล้ว ยังมีสาเหตุจากเงินทุนต่างประเทศยังไหลเข้าตลาดหุ้นไทย มีแรงขายดอลลาร์อย่างต่อเนื่อง
"แนวโน้มเงินบาทน่าจะยังแข็งค่าได้ต่อ วันนี้แบงก์ชาติก็ออกมาพูดว่าบาทที่แข็งค่ามีสาเหตุจาก Flow ที่เข้ามา และน่าจะแข็งค่าได้ต่อ ประกอบกับยัง inline กับภูมิภาค...วันนี้แบงก์ชาติก็เข้ามาทำในช่วงบ่าย เพื่อไม่ให้บาทแข็งค่ามากเกินไป ไม่อย่างนั้นอาจจะแข็งค่าหลุด 32.30 บาทไปแล้ว" นักบริหารเงิน ระบุ
ส่วนสกุลเงินต่างประเทศช่วงปิดตลาดเย็นนี้ เงินเยนอยู่ที่ระดับ 90.60/62 เยน/ดอลลาร์ ส่วนเงินยูโรอยู่ที่ระดับ 1.3775/3777 ดอลลาร์/ยูโร
นักบริหารเงิน คาดว่า เงินบาทวันพรุ่งนี้จะเคลื่อนไหวในกรอบ 32.20-32.50 บาท/ดอลลาร์